Regionsudvalgets resolution om "Kommissionens arbejdsprogram"

(2002/C 192/16)

REGIONSUDVALGET har -

under henvisning til Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget om Kommissionens arbejdsprogram for 2002 (KOM(2001) 620),

under henvisning til Europa-Parlamentets resolution om Kommissionens arbejdsprogram for 2002 (B5-0821/2001),

under henvisning til Regionsudvalgets årlige erklæring om sine prioriteter - 2001 (CdR 45/2001 fin),

under henvisning til Protokol om samarbejdsformer mellem Europa-Kommissionen og Regionsudvalget (DI CdR 81/2001 rev. 2),

og ud fra følgende betragtninger:

begivenhederne siden den 11. september har været en kraftig påmindelse om værdien af fred, demokrati og menneskerettigheder, og om at disse ikke kan tages for givet,

den europæiske integration har vist sig at være den klart bedste måde at opnå fred og velstand på; den forestående udvidelse af EU er en historisk fredsoperation, som bringer stabilitet, velstand og demokrati til næsten hele kontinentet,

støtte fra græsrødderne er ikke valgfrit, men en forudsætning for en vellykket europæisk integration, mens "top-down" og eksklusiv beslutningstagning fremmedgør borgerne og bringer det europæiske projekt i fare,

Regionsudvalget vil vedtage sine politiske prioriteter for perioden 2002-2006 i maj -

på den 43. plenarforsamling den 13.-14. marts 2002 (mødet den 13. marts) med flertal vedtaget følgende resolution.

Regionsudvalget

1. bifalder, at Kommissionen inden for de senere år har søgt at reducere mængden af lovforslag, og tilskynder Kommissionen til at være resolut i sin afvisning af krav om overflødig EU-lovgivning fra andre EU-organer, medlemsstaterne eller tredjeparter, og opfordrer alle EU-institutioner samt medlemsstaternes regeringer til at være mere tilbageholdende med at kræve EU-lovgivning;

2. anerkender Kommissionens initiativret, men vil gerne - som de europæiske græsrødders repræsentant - have mulighed for at bidrage til det forberedende arbejde inden for områder, der er relevante for de lokale og regionale myndigheder, og opfordrer til, at en vurdering af EU-politikkernes effekt på lokalt og regionalt niveau bliver et obligatorisk element i alle politikforslag;

Et fælles europæisk område for fred, sikkerhed og retfærdighed

3. er enig med Kommissionen i, at dette er et prioriteret spørgsmål, og bifalder Kommissionens brede tilgang til spørgsmålet om sikkerhed;

4. minder om, at den bedste garanti mod ekstremisme og vold er et demokratisk, åbent og stabilt samfund, som overholder de grundlæggende rettigheder, og henviser i den forbindelse til de fælles europæiske værdier, der er nedfældet i EU-charteret om Grundlæggende Rettigheder, som konkrete tiltag med sigte på at skabe et reelt snarere end rent teoretisk EU-borgerskab;

5. mener derfor, at politikker - udover de foreslåede sikkerhedsforanstaltninger - som sigter på at opnå økonomisk og social samhørighed, udbredelse af uddannelse og kultur, fair handel og bæredygtig udvikling, i lige grad bidrager til at skabe mere sikre livsvilkår for borgerne;

6. bifalder de fremskridt, der for nylig er blevet gjort i forbindelse med retfærdighed og sikkerhed, men understreger, at der må gøres endnu mere for at sikre en effektiv EU-beskyttelse af EU's borgere, navnlig når det gælder internationalt organiseret kriminalitet, menneskehandel, narkotikahandel og hvidvaskning af penge;

7. understreger, at de lokale og regionale myndigheder spiller en væsentlig rolle i kampen mod kriminalitet og terrorisme, og ønsker at få større indflydelse på alle forslag til EU-politik;

EU's fremtid og styreformer

8. er tilfreds med beslutningen på Laeken-topmødet om at oprette et konvent som et første skridt henimod en mere demokratisk, gennemsigtig og åben metode til at revidere traktaten og bifalder, at Regionsudvalget får mulighed for at bidrage;

9. vil aktivt arbejde på at få gennemført sine prioriteter: mere demokratiske og gennemsigtige arbejdsmetoder i EU-institutionerne, institutionelle reformer f or at sikre, at et udvidet EU er effektivt og slagkraftigt, at beføjelser og EU-opgaver afgrænses og præciseres, styrkelse af Regionsudvalgets stilling, større anerkendelse af betydningen af regioner med lovgivningsbeføjelser, integration af Charteret for Grundlæggende Rettigheder i traktaterne og konstitutionalisering af disse;

10. ser frem til handlingsplanen og dens forslag til, hvordan hvidbogen om styreformer kan omsættes i praksis, herunder især forslagene om større inddragelse af lokale og regionale myndigheder i EU's beslutningsproces;

Udvidelsen

11. mener, at EU's udvidelse er en historisk chance for fred og velstand i Europa og hos dets naboer og bekræfter derfor sin forpligtelse over for Københavnskriterierne, men advarer samtidig mod unødige forsinkelser, da dette kan skabe skepsis i både nuværende og fremtidige medlemsstater;

12. det grundlæggende princip bag den europæiske integrationsproces er respekt for og fremme af kulturel mangfoldighed, en kilde til velstand, som det er nødvendigt at bevare;

13. advarer mod skabelsen af to klasser af EU-borgere og kræver derfor, at fællesskabsretten anvendes i fuld udstrækning, hvor dette er muligt, fra starten af landenes medlemskab;

14. beklager, at der ikke er sket fremskridt i forbindelse med reformen af den fælles landbrugspolitik, og opfordrer medlemsstaterne til at udvise mere mod og beslutsomhed på dette område; er af den opfattelse, at reformen af den fælles landbrugspolitik er nødvendig uanset udvidelsen af EU, selv om udvidelsen gør reformer mere presserende; samt slår til lyd for, at den fælles landbrugspolitik bliver en integreret politik for landbrugsudvikling, der gør det europæiske landbrug til en konkurrencedygtig, bæredygtig og forbrugerorienteret sektor, som støtter frodige og varierede landbrugsområder i Europa;

15. endvidere bør reformen af den fælles fiskeripolitik prioriteres i lyset af denne sektors socio-økonomiske indvirkning på bestemte regioner;

16. påpeger, at strukturpolitikkerne for perioden efter 2006 bør tages op til revision; henleder opmærksomheden på Regionsudvalgets indledende bidrag til debatten og mener, at den overordnede målsætning for regionalpolitikkens fremtid bør være at styrke solidariteten og samhørigheden inden for et udvidet EU; understreger den vigtige rolle, som transeuropæiske netværk spiller i forbindelse med opfyldelsen af disse mål;

17. er bekymret over den utilstrækkelige inddragelse af lokale og regionale myndigheder og den deraf følgende mangel på bevidsthed om, hvad tiltrædelsen vil betyde for dem; opfordrer Kommissionen og ansøgerlandenes regeringer til at fremskynde høringen af og informationen til de lokale og regionale myndigheder i førtiltrædelsesfasen.

Den eksterne dimension

18. er tilfreds med den fornyede fokus på Euro-Middelhavspartnerskabet under det spanske formandskab, navnlig konferencen, som er berammet til april, og henleder opmærksomheden på, at samarbejde mellem lokale og regionale myndigheder kan yde et meget positivt og vigtigt bidrag til processen;

19. understreger vigtigheden af tværregionale eller regionale samarbejdspartnerskaber, ikke kun af hensyn til samarbejdet, men også for at skabe dialog, fred og demokratisk vækst, og mener, at regionale og lokale myndigheder bør inddrages i langt større grad;

Bæredygtig udvikling

20. mener, at bæredygtig udvikling bør sigte på målene om fuld beskæftigelse og social og territorial samhørighed; opfordrer derfor til, at principperne om bæredygtig udvikling integreres fuldt ud i alle EU-politikområder;

21. understreger vigtigheden af en integreret tilgang til miljøet og bekæmpelsen af klimaforandringer, og fremhæver især betydningen af Johannesburg-topmødet om bæredygtig udvikling og gennemførelse af Göteborg-strategien;

Lissabon-strategien

22. imødeser resultaterne fra Barcelona-topmødet såvel som en tilbundsgående evaluering af beskæftigelsesstrategien i efteråret 2002, og understreger på ny, at de lokale og regionale myndigheder spiller en nøglerolle, når det gælder om at opfylde Lissabon-strategiens mål; betoner behovet for især at fokusere på udvikling af informations- og kommunikationsteknologi inden for uddannelsessystemerne, som er en forudsætning for, at vidensamfundet kan blive en succes;

23. giver sin formand instruks om at videresende denne resolution til Kommissionen, Europa-Parlamentet, Rådet og det belgiske, spanske og danske formandskab for EU.

Bruxelles, den 13. marts 2002.

Albert Bore

Formand for

Regionsudvalget